Ιερά Μονή Κοιμήσεως της Θεοτόκου Πανοράματος Θεσσαλονίκης

Η Ιερά Μονή Κοιμήσεως της Θεοτόκου Πανοράματος Θεσσαλονίκης είναι ένα Ορθόδοξο γυναικείο Μοναστήρι που βρίσκεται στο Πανόραμα του Δήμου Πυλαίας-Χορτιάτη στο Νομό Θεσσαλονίκης. Υπάγεται εκκλησιαστικά στην Ιερά Μητρόπολη Θεσσαλονίκης. 

 Ιστορικό 
Η Μονή ιδρύθηκε το 1957 από τον Μητροπολίτη Θεσσαλονίκης Παντελεήμονα Α΄. 
Η 4η Οκτωβρίου 1957, ημέρα μνήμης του Αγίου Ιεροθέου, ήταν η πρώτη ημέρα που έφτασαν στο σημείο ο Μητροπολίτης με την Μαργαρίτα Χερτούρα (μετέπειτα μοναχή Θεοδώρα, ηγουμένη της Μονής) και την Αντωνία Αϊτά (μετέπειτα μοναχή Μαγδαληνή).
Πρώτη καθηγουμένη διετέλεσε η Θεοδώρα Χερτούρα από το 1957. 

Το 1967 ο Μητροπολίτης Παντελεήμων Α΄ διώχθηκε από τη Δικτατορία των Συνταγματαρχών και οδηγήθηκε σε υποχρεωτική απομάκρυνση από τη Μητρόπολη Θεσσαλονίκης. Το γεγονός αυτό αποτέλεσε μεγάλη δοκιμασία για την αδελφότητα καθώς έχασαν τον πνευματικό τους πατέρα. Συνέχισαν όμως την αλληλογραφία και την επικοινωνία με τον Μητροπολίτη έως και τον θάνατό του το 1979, διακηρύσσοντας πάντοτε την άδικη δίωξή του.Ιερά Μονή Κοιμήσεως της Θεοτόκου και Ζωοδόχου Πηγής, Έκδοσις Ι.Μ. 2007, Πανόραμα Θεσσαλονίκης

Μετά την κοίμηση της Θεοδώρας Χερτούρα, το 1985, δεύτερη κατά σειρά καθηγουμένη διετέλεσε η γερόντισσα Φεβρωνία, από το 1985 έως το 2007, οπότε και παραιτήθηκε για λόγους υγείας. Εκοιμήθη το έτος 2008.

Σήμερα, έχει περίπου 60 μοναχές με Ηγουμένη την Μοναχή Μελάνη, εκ Ξάνθης. Η αδελφότητα, τα τελευταία χρόνια, δραστηριοποιείται στον χώρο της βιολογικής καλλιέργειας. Το 2013 την επισκέφθηκε και ο Οικουμενικός Πατριάρχης Βαρθολομαίος, ο οποίος περιηγήθηκε στους αγρούς της Μονής και ενημερώθηκε από τις μοναχές για τις καλλιεργητικές μεθόδους που ακολουθούν. 

Η Ιερά Μονή πανηγυρίζει την Κοίμηση της Θεοτόκου (εορτάζει στις 15 Αυγούστου). Το Καθολικό της Μονής είναι αφιερωμένο στην Παναγία την Ελευθερώτρια (πανηγυρίζει στις 28 Οκτωβρίου).

 Τοποθεσία της Μονής 
Η Μονή βρίσκεται στο Πανόραμα Θεσσαλονίκης, στους πρόποδες του Χορτιάτη, και αποτελεί το βορειότερο όριο της Ιεράς Μητροπόλεως Θεσσαλονίκης. Η πρόσβαση με δημόσιο μέσο μεταφοράς υπάρχει με τη λεωφορειογραμμή Νο 58: "Διασταύρωση Χορτιάτη" του Ο.Α.Σ.Θ..

Παραπομπές

https://www.monastiria.gr/iera-moni-koimisews-theotokou-panoramatos/

https://www.pemptousia.gr/photo/stin-iera-moni-kimiseos-tis-theotokou-sto-panorama-thessalonikis-o-agios-ioannis-o-chrisostomos/